b"\n_START_ARTICLE_\nThe Factory\n_START_PARAGRAPH_\nThe Factory (en catal\xc3\xa0 literalment La f\xc3\xa0brica) fou un estudi d'art fundat per Andy Warhol amb seu a la planta cinquena del n\xc3\xbamero 231 del carrer 47 Est a Midtown (Manhattan), Nova York. L'estudi va funcionar del 1963 al 1968, quan Andy va traslladar The Factory a la planta sisena del n\xc3\xbamero 33 del carrer Union Square Oest, prop del fam\xc3\xb3s club i restaurant Max's Kansas City.\n_START_SECTION_\nL'estudi\n_START_PARAGRAPH_\nThe Factory fou fam\xc3\xb3s per les seves festes i perqu\xc3\xa8 era freq\xc3\xbcentat per gent moderna amb pretensions art\xc3\xadstiques, bohemis exc\xc3\xa8ntrics i consumidors d'amfetamines._NEWLINE_Segons declaracions de John Cale el 2002: No es deia The Factory perqu\xc3\xa8 s\xc3\xad, ja que all\xc3\xa0 era on es produ\xc3\xafen en cadena les serigrafies de Warhol. Mentre alg\xc3\xba feia una serigrafia, alg\xc3\xba altre filmava una pel\xc2\xb7l\xc3\xadcula. Cada dia hi havia quelcom nou._NEWLINE_Quan Warhol va fer-se fam\xc3\xb3s treballava nit i dia en els seus quadres, que consistien en serigrafies i litografies fabricades en s\xc3\xa8rie de la mateixa manera que les grans companyies capitalistes fabricaven productes de consum. Per poder continuar aquest ritme de feina va reunir al voltant seu una petita cort d'estrelles porno, drogoaddictes, drag queens, m\xc3\xbasics i lliurepensadors que l'havien d'ajudar a elaborar els seus quadres, havien d'actuar en les seves pel\xc2\xb7l\xc3\xadcules i crear l'ambient que va fer del The Factory una llegenda a Nova York."